Só het ’n groep vooraanstaande Afrikaanse Suid-Afrikaners “wat deur apartheid bevoordeel is” Sondag in ’n gesamentlike verklaring verklaar, waarin hulle ook hul ontsteltenis uitgespreek het oor die “onsensitiewe en deursigtige” onlangse pogings om bogenoemde te ontken.
Die verklaring kom kort nadat ’n herrie rondom die kop van oudpres. FW de Klerk uitgebreek het nadat hy onlangs in ’n televisieonderhoud gesê het dat apartheid nie ’n misdaad teen die mensdom was nie. Die FW de Klerk-stigting het kort daarna om verskoning gevra en die uitlatings onvoorwaardelik teruggetrek.
Die groep se verklaring Sondag is uitgereik op dieselfde dag dat pres. Cyril Ramaphosa ’n gedenklesing vir die ontslape ANC-strydros Raymond Mhlaba in Vryheid in KwaZulu-Natal gelewer het en waarin hy weer eens na De Klerk oor sy uitlatings gekap het.
Donderdag in sy repliek op die parlementêre debat oor sy staatsrede het Ramaphosa ook gesê dat dit aan hoogverraad grens om apartheid se impak op elke lewende Suid-Afrikaner te ontken.
Ramaphosa het Sondag in sy gedenklesing onder meer gesê dat die eenheid tussen swart en wit Suid-Afrikaners tans ondermyn word deur diegene wat daarna streef om die “herinnering van ons apartheidsverlede te wil manipuleer deur apartheid voor te stel as iets minder as wat dit eintlik was: ’n misdaad teen die mensdom en ’n misdaad teen die mense van Suid-Afrika.
“Ons bevestig plegtig, in ons persoonlike hoedanighede en as ’n kollektief, ons toewyding aan ’n verenigde en nierassige gemeenskap met gelyke geleenthede vir almal,” lui hul verklaring.